Opstillingsgrundlag for

Jan Allan Andersen

**Hvem er jeg:** Jeg er 59 år gammel, har 4 børn, hvoraf de 3 bor i hovedstadsområdet og den yngste på snart 18 år bor sammen med mig her i Næstved. Så er jeg kæreste med Kirsten, som jeg har været sammen med siden slutningen af 2011.

Jeg arbejder indenfor STU området her i Næstved kommune, og var før det lidt over 16 år i Børne- og Ungepsykiatrien i Region Hovedstaden.  
Oprindeligt er jeg uddannet bankassistent, men startede senere på pædagoguddannelsen, som jeg afsluttede i sommeren 2000.

Mine første leveår tilbragte jeg på Amager, hvorefter jeg sammen med mine forældre og lillebror flyttede til Albertslund. Det endte med at jeg tilbragte de følgende 18 år på vestegnen, hvorefter jeg igen flyttede til Amager (Tårnby) hvor jeg boede de næste 7½ år. Med min daværende familie flyttede jeg tilbage til vestegnen (Ishøj) hvor jeg borde de følgende 20 år. I 2012 flyttede jeg så til Næstved, hvor jeg altså har boet i 8½ år.

Politik og samfund har altid haft min interesse, f.eks. rendte jeg som 12-årig rundt med min julegave, en kassettebåndoptager, og ”rapporterede” fra de tomme motorveje på de bilfrie søndage.  
Men min anden store lidenskab i de år, sportsdans, tog mere og mere af min tid, så i mine teenage-år var der næsten kun plads til skole og sportsdans.  
Da min dansekarriere sluttede brat lige omkring da jeg var 20 år gammel, kunne der blive plads til igen at beskæftige mig lidt med politik. Men da jeg midt i mine tyvere stiftede familie, var det familien der blev fokuspunkt, og det aktive politiske der måtte vige.

Her efter jeg er blevet voksen, og efter at have fundet Alternativet, er mit politiske engagement igen blevet vakt til live, og jeg har været med i Alternativet i lidt over 5 år. I løbet af de 5 år er jeg langsomt blevet mere og mere aktiv, og i dag er jeg forperson for Alternativet Sydsjælland, blev første gang valgt ind i bestyrelsen i Alternativet Næstved i 2018, hvor jeg blev ”kuppet” til at blive konstitueret som forperson, og jeg sidder også i Alternativets Vedtægtsudvalg.

Ved siden af Alternativet har jeg været mere eller mindre aktiv i de sociale modstandsbevægelser, særligt i det der hedder JobCentrets ofre. Mit engagement i de sociale modstandsbevægelser, er båret af min indignation over den ofte nedværdigende og inhumane behandling nogle af de mest udsatte borgere i vores land udsættes for i landets Jobcentre. Mange mødes med mistro og mistillid, og bliver forsøgt spist af med den for kommunen billigste løsning, hvadenten det hjælper borgeren eller ej, og uanset at en hel del bliver mere syge af den behandling de mødes af, og af f.eks. at blive presset ud i sengeliggende aktiveringstilbud i måske 1 time om ugen … Det er efter min mening simpelthent totalt uværdigt at behandle vores medmennesker på den måde.  
Jeg er også aktiv i arbejdet med at behandle vores medborgere med anden etnisk baggrund ordentligt, især indenfor området Indfødsret.

Jeg anerkender fuldt ud, at det vigtige arbejde for klima og miljø, for en bæredygtig omstilling, er det vigtigste overhovedet hvis vi mennesker i sidste ende fortsat skal have vores gang her på kloden.  
Men der hvor jeg føler jeg personligt kan gøre den største forskel, hvor jeg har noget at bidrage med, hvor jeg kan gøre noget for andre mennesker, det er indenfor det sociale område, det er det område der ligger mit hjerte nært.

**Hvorfor vil jeg i kommunalbestyrelsen:** Også i Næstved har vi behov for, at der i kommunalbestyrelsen sidder nogen der ikke kun ser på det økonomiske, men som også har miljøet og det sociale i sigtekornet. Her vil jeg i givet fald bringe Alternativets 3 bundlinier i spil som væsentlige parametre.  
Vi skaber ikke den nødvendige samfundsmæssige forandring der skal til, alene ved folkelig aktivisme og initiativer nedefra. Den slags er meget nødvendigt og vigtigt, bl.a. for at skabe grobund for at presse politikerne til at få truffet de nødvendige og rigtige beslutninger. Men de store, overordnede beslutninger der skal til hvis vi skal redde kloden, de er altså nødt til at komme fra det politiske system. Her er det selvfølgelig først og fremmest Folketinget der er nødt til at handle, men også i kommunerne kan vi være med til at skubbe til udviklingen mod et mere bæredygtigt samfund, mod et samfund hvor vi behandler alle borgere med respekt og værdighed, og hvor vi ikke neglicerer og underkender mennesker der ikke kan bidrage økonomisk til samfundet, men i stedet anerkender at de bidrager til samfundet på andre, lige så vigtige måder, så vi også behandler dem med værdighed og respekt.

**Hvad vil jeg i kommunalbestyrelsen:** Jeg vil arbejde for at vi behandler udsatte borgere med respekt, værdighed og ordentlighed. Det bør være kommunens arbejde at hjælpe dem til at finde ud af hvad deres behov er, i stedte for at koste folk rundt i den ende mere håbløse aktiverings- og erhvervspraktik end den anden.

Næstved skal arbejde henimod at blive en bæredygtig kommune, hvor vi vægter såvel menneskers som dyrs trivsel, samt det at passe på vores natur og biodiversiteten, lige så højt som det økonomiske.  
Her er doughnut-modellen og FNs 17 Verdensmål vigtige parametre at arbejde efter.

Jeg vil også arbejde for, at Næstveds borgere i endnu højere grad inddrages i vores demokrati, at der gives bedre muligheder for lokale initiativer støttet af kommunen, og at der bliver skabt en fællesskabsfølelse i kommunen, der inddrager alle borgere.

---------------------------------------------------------

Hermed håber jeg at have overbevist jer om, at I gerne vil vise mig den tillid at jeg kan blive kandidat for Alternativet til kommunalvalget den 16. november i år.